En non de nostre Seignour, amen. Nous, auditours des causes des appeaulx, faceons sauoir a touz cels qui verront et orront ces presantes lectres, que cause fuit jadis mehue por deuant monseignour Jehan de Chastoillon cheualier, a ce temps baillif de Dyion, entre le procurour de religioux hommes l’abbey et le couuent de Saint Estienne de Dyion d’une part, et Raoul Mangeron et Villemot Mangeon procurours, et en non de procurours des habitanz de la ville d’Ahuy d’autre, sur ce que li procurour des diz religioux disoit et propousoit contre les procurours des diz habitanz, que li diz religioux estoient saisiz por plusours annees et por les darreres, de leuer chascun an d’un chascun qui tient feu en la vile d’Ahuyt hun bichot d’auoyne d’annuel rante, que l’on appale sauuemant; item, de leuer d’un chascun qui hay terres ou finaige d’Ahuyt demorant au leu dois la vile, tanques a la riuere de Suson et dois la dicte riuere en la, excepte les terres que l’on appale les alleux, por vn chascun journaul dimey quartaul de blef, conseaul et auoyne por mey d’annuel rante, dou plux le plux, et dou moins le moins que l’on appale ranterre; item, que li diz religioux estient saisiz de getier et de leuer taille chascun an, haut et bas, vne foiz plux et autre foiz moins, sius les diz habitanz, de l’un plux et de l’autre moins, segon lour aisemant. Et en confortant ceste saisine disoit li diz procurour que por la costume generaul de Bourgoigne, tuit hommes non nobles sunt taillaubles se il ne monstrent titre de frainchise, et que de ces chouses estoit renommee et fame commune. Si requeroit les diz procurours, qu’il fust declairie les diz religioux estre en saisene des droiz dessiuz diz, et que il fuissient tenuz et gardez en lor dites saisines, et que li habitanz fuissient condampne a paier les dites chouses et a cesser dou troble que il mettent es diz religioux sur ce. D’autre part par les diz habitanz fuit dit et propose, que por tout le temps passey, il estoient en saisene de vandre, d’acheter et de faire tout autre contraut en quelque soignerie que il lor plait, de lor heritaiges soit en la vile d’Ahuyt ou defors, en mariant lor anfanz ou autremant et que cilz en cuy il transportent lors heretaiges les tienent frainchemant por paiant tant soulemant cense et disme, et encores que il estoient saisiz de mettre messiers et vigniers por garder les biens et qu’il doiuent faire le sairemant en la main des diz religioux ou de lour commandemant; item, de prendre reortes por lor charrues et lyens por lor moissons ou bois qui est es diz religioux, et que fame estoit que por celuy vsaige, il lour doiuent les coruees des charrues et de moissons; disoient encores li diz habitanz, que il estoient en saisine de estre de l’aute justice, des frainchises et des priuileges de Dyion et d’estre frant et quittes de toutes tailles por paiant es diz religioux cent liures de digenois, qui doiuent estre geties et ygaulees antre aulx por quatre ou por sex prodomes de la vile, eslehuz sur ce de lour consantemant. Si disoient que li diz religioux au contraire les hauoient controinz et ampoichiez en lour dites saisenes, dont il estoient domaigiez en la some de mil liures; si requeroient, que il fust deelairiez aulx estre es dites saisenes, et que il y fuissent gardez et li diz religioux controinz a cesser des diz trobles et ampoichemanz. Les articles ansint propousez d’une partie et d’autre, et nyez decey et delay tranchiemant, en tant comme il estoient contraires dou consantemant des parties fait acourdez que li vne partie, et li autre amenessient lor proues por deuant Vemen de Cloistre lors preuost de Diion, et por deuant maistre Estienne de Clareuaulx, clerc dou dit baillif, a certeyne journee. Es quelx li diz baillifz commist la recepcion et l’examinacion, et assigna journee a publier. Sur ce, li procurour des diz religioux deuant publicacion a cele fin que li faiz contenuz es articles des diz habitanz soient declairiez et tenuz por faulx, et que silance lour y soit mise; dit et propousa et bailla por escript, que la costume generaul de Bourgoigne estoit que tuit hommes et toutes habitacions qui n’ont titre de frainchise ou d’abonnement sont taillaubles haut et bas a lour soignour, et que se li hons taillaubles ou aboniez se desauouhe ou transporte en autre soignerie, tuit suy bien qui sont troue en la justice qu’il laisse sont commis au soignour, et que li sires qui troue les heritaiges de son homme justisauble et taillauble transpourtez en autruil que de sa soigneur, il les puet mettre en sa main comme commis a luy. Dit encore li diz procurour que de lonc temps passey li diz religioux sont saisiz de la vile d’Ahuit des habitanz et dou finaige comme de ses taillaubles haut et bas, esploictaubles et justisaubles et de torner en lor demmoine les biens que cilz des diz habitanz qui se transportent en autruil soignerie hont ou hauront en la vile et ou finaige d’Ahuyt, au temps de lor transport et les heretaiges auxi de la vile et dou finaige dessius dit qu’il hont troue hauoir estre transporte d’aucun des diz habitanz en homme d’autruil soignerie. Et disoit li diz procurour, que de ces chouses faire li diz religioux estient priuilegiez tant por la costume generaul comme por lectres et declaracion sealle dou seaul de la court monseignour le duc. Disoit encores li diz procurour que li diz religioux por tout le temps passe sont saisiz de la meniere dessus dite, et que les dites terres furent baillies des diz religioux es habitanz d’Ahuyt por celle redeuance, et encor que li diz religioux sont saisiz de mettre les diz messiers et vigniers, et de leuer amandes des diz habitanz qui sont trouez tranchanz reortes es bois dessus diz, de justifier en touz cas la dite vile et les diz habitanz non pas segon les priuileges de Diion, mais por la generaul costume de Borgoigne. Et dit li diz procurour que de ces chouses estoit voiz et renummee commune. Les quelx articles preiudiciaux ensint bailliez a la fin que dessus, furent aiornez li diz habitanz a certene jornee por deuant le dit preuost por especiaul commission que il hauoit sur ce dou dit baillif a respondre es diz articles; a la quel journee li diz habitanz et lor procurours feirent deffaux, ne n’y vindrent, ne annoyrent. Et furent raiornez de rechief comme dessus a vne autre jornee, a la quele li diz articles lor furent lehuz, et lor fuit commande quatre foiz que respondissient, li quelz ny vouxirent respondre. Finaulement, por deuant le dit baillif, fuit ordene dou consantemant des parties, que li proue por les diz religioux se faroit suis les diz articles apres la publicacion des tesmoings trouez et amenez de cehay et delay, suis les faiz principaulx vaurroient celes preuues des articles qui saront reciuaubles autant comme se ele se facent deuant la dite publicacion. La quelle publicacion faite, hont este proposees d’une partie et d’autre raisons de fait et de droit, a reproue les tesmoings qui hont este amenez et produz deceay et delay et la deposition d’iceaulx. Especiaulmant, por les diz religioux hont este propose plusours cas et articles reprobatoires, por les quelx il antandent que li plusours des tesmoings des diz habitanz hont depose fauxete et manceonge en lor tesmoignaige. Les quelx chouses propousees et noyes d’une partie et d’autre hont este amenez deceay et delay tesmoinz et lettres qui hont este examine diligemmant. Finaulmant, les parties se botirent en droit por deuant le dit baillif, li quelx baillif, les parties presentes et requeranz droit pronuncit et a droit le procurour des diz religioux hauoir soffisammant proue santancion. Et ansint lor adiugit la saisine de la taille haut et bas, qui doit estre ygaulee por les prodomes que li diz religioux y dauent appeler et de preuoir chascun an le sauemant et la ranterre sius les habitanz d’Ahuyt qui hont plaidie en ceste cause, por la meniere contenue en l’antancion des diz religioux, sauue la question de la propriete, et hay condampnez les procurours des diz habitanz a cesser dou troble et de l’ampoichemant que il lor metret; encor hay pronuncie li diz baillifz, les procurours des diz habitanz non hauoir proue lor antancion, en absoillant les diz religioux quant a la saisine dou parcors de Diion et des autres viles voisines de tenir lor heritaiges franchemant de quelque leu que il lor plait, de vendre et de doner en mariaige franchemant a lor filles lor heritaiges, fors dou leu d’Ahuyt combien que il ne soit de l’antancion dou dit baillif de restroindre franc mariaige, saulf le transport des heritaiges franchemant. Encor hay pronuncie li diz baillifz, li diz habitanz non estre saisis, d’estre de l’aute justice, ne de viure selonc les priuileges de Diion, ne que il soient demoranz a Ahuyt frant et quittes por paiant vne foiz l’an es diz religioux cent liures de digenois et quant a ce, il lor met silance perpetuel; et quant es articles des lyens et des raortes, et de mettre messiers et vigniers soffisanz por garder les biens defors, hay pronuncie li diz baillifz que il hont soffisammant proue lor antancion sius la saisine la quele il lor hay adiugie saulf le sairemant des messiers et des vigniers dessius diz, le quel il doiuent faire en la main des diz religioux, de la quele saisine li procurours des diz habitanz hont appele a nous, et nous hont baillie et presantez les dites parties lor esploiz qui furent faiz es causes dessus dites por le dit baillif, et por ses diz commisseours requis que nos lor feissiens droit, c’est a sauoir: por les diz habitanz en tant comme la dite santance estoit donee por aulx que ele fust confirmee, et en tant comme ele hauoit este donee contre aulx que il fust pronuncie, ley hauoir estre maul donee et les habitanz hauoir bien apele. Et li procurour des diz religioux requeroit le contraire. Nous hauons vehu les esploiz, les actes et les parties et hauons done plusours journees doir droit es dites parties. Finaulmant, a la journee de huy qui sur ce est assignee nous hauons ose dou consoil de prodomes et de saiges, et por la volunte des parties nous hauons appele a voir les esploiz especiaulmant maistre Bon de Chalon et maistre Eude le Chageour. Si disons en tel meniere: en non dou pere, et dou fil, et dou saint esperit, que li diz religioux hont bien et soffisammant proue les antancions et les articles dou sauuemant, de la ranterre et de la taille haut et bas faire chascun au sius les diz habitanz, et que la saisine dou dit baillif qui sur ce est donee por les diz religioux hay este bien donee sur la possession, la question de la propriete sauue, por l’une partie et por l’autre et que li diz habitanz ou lor procurours sur ce hont mal appele. Item, nous disons et pronunceons, et a droit que considere et regarde les articles preiudiciaulx proposez et prouez de par les diz religioux contre le fait et les articles des diz habitanz, et les reproues qui hont este auxi faites por les diz religioux contre les proues et les tesmoins des diz habitanz, li diz habitanz n’ont pas proue soffisammant que il soient en possession de vandre ne transporter por mariaige ne por autre titre frainchemant, en genz d’autre condicion ou d’autre soignerie les heritaiges que il hont en la vile et ou finaige d’Ahuyt ne que cilz a cuy il les transporteret fors de la soignerie d’Ahuyt, les puisse tenir frainchemant por paiant cense et dime; encor que li diz habitanz n’ont pas proue soffisammant si il demore en autre soignerie, que il soient en possession de tenir les heritaiges de la vile et dou finaige d’Ahuyt frainchemant por paiant cense et dime, et que li diz baillifz qui sur ce lor hai mis silance bien hay pronuncie, sauue la question de la propriete, a l’une partie et a l’autre; et que li diz habitanz ou lor procurours quant a ce hont mal appele; disons encor que li diz habitanz ont soffisammant proue la saisine de mettre les messiers et les vigniers, et de faire jurer en la main des diz religioux, et de pranre lyens et reortes es bois dessuz diz, et que li diz baillifz qui ce lor hay adiugie hay bien pronuncie, la question de la propriete sauue; disons encor que li diz habitanz n’ont pas proue soffisammant que il soient en saisine des priuileges et de la haute justise de Diion ne que il soient auxi franc de toutes tailles por paiant es diz religioux cent liures digenois. Et en tel meniere nous disons et a droit, que li diz baillifz qui sur ce lour hay mis silance, la question de la propriete sauue, hay bien pronuncie et que li diz habitanz ou lor procurours quant a ce hont mal appele. Pour quoy nous, la santance dou dit baillif es articles et ez faiz dessius donee por les diz religioux contre les diz habitanz et contre lor procurours, nous conformons et quant es articles et es faiz que ele est donee por les diz habitanz ou fait des reortes, des liens, des messiers et des vigniers nous conformons. Encor, disons nos sius l’article des frainchises de Diion donc li diz habitanz se vantent qu’il hont soffisamment proue la possession de charroier lor vins en la vile de Diion sanz paier rouhaige, et de vandre en gros et en graille en la vile de Diion lors diz vins toutes foiz qu’il lour plait frainchemant, por la meniere que cilz de la vile por quoy en ce non lor adiugees la saisene, en adiostant quant a ce la saisine dou dit baillif, et condampnons quant a ce les diz religioux de cesser dou troble et de l’ampoichemant qu’il lor y mettret, et condampnons les diz habitanz, c’est a sauoir: vn chascun qui hay tenu feu a Ahuyt de satisfaire es diz religioux por chascune annee dois que li plaiz fuit anconnianciez de hunz bichot d’auoyne por non et raison de sauemant; jtem, de touz cels qui hont tenu terres ou finaige d’Ahuyt, dymey quartaul de blef conseaul et auoyne por mey, por non et raison de ranterre, por la meniere que il est dessius contenuz, exceptez les aleux. Nous approuons la rasure en la dozeyme lygne. Ou tesmoignaige des quelx chouses, nous hauons mis le seaul des causes des appeaulx en ces presentes lectres, faites et donees le lundi deuant la Touz Sainz, l’an de grace mil CCC vint et quatre.